গতবার পিয়ের বোয়া ছিলেন মোহনবাগানের প্রাণভোমরা। গোটা দলের মস্তিষ্কও ছিলেন তিনি। সেই বোয়া এবার মোহনবাগানে নেই। বলা ভালো, কর্তারা তাঁকে এবারের জন্য ভাবেননি। বাতিলের তালিকায় ফেলে দেওয়া হয়েছে ক্যামেরুনের এই ফুটবলারকে। শনিবার মোহনবাগান আই লিগ অভিযান শুরু করছে। তাদের প্রতিপক্ষ আইজল এফসি। সবুজ-মেরুন সমর্থকদের প্রত্যাশাও বেশি। কারণ শতাব্দীপ্রাচীন ক্লাব তো গতবারের চ্যাম্পিয়নও বটে। তেরো বছর বাদে মোহনবাগানের ভারতসেরা হওয়ার নেপথ্যে রয়েছে বোয়ার অবদান। সেই ক্যামেরুনিয়ান ফুটবলার হৃদয় উজাড় করে শুক্রবার বাগানের জন্য শুভেচ্ছা জানালেন। শুক্রবার ফ্রান্সের গ্রেনোবেল থেকে বোয়া বললেন, ‘‘মোহনবাগানের জন্য শুভেচ্ছা রইল। এবার কাজটা কঠিন হবে। একনম্বরে পৌঁছনো সহজ। কিন্তু একনম্বর স্থান ধরে রাখা যে আরও কঠিন।’’
গত বছর গোড়ার দিকে একেবারেই নজর কাড়তে পারেননি বোয়া। কলকাতা লিগে মোহনবাগানও ভাল কিছু করে উঠতে পারেনি। তৎকালীন কোচ সুভাষ ভৌমিকের সঙ্গে ঝামেলা লেগে গিয়েছিল তাঁর। পরে ক্লাব ভাল পারফরম্যান্স করতে না-পারায় সরে যেতে হয় বহু যুদ্ধের ঘোড়া সুভাষকেও। আই লিগ শুরু হতেই অন্য অবতারে ধরা দেয় ঐতিহ্যবাহী ক্লাব। মোহনবাগান চ্যাম্পিয়ন হয়। এতকিছুর পরেও বোয়াকে এবারে দলে রাখেননি সবুজ-মেরুন কর্তারা। স্মৃতিরোমন্থন করে বোয়া বলছেন, ‘‘কর্তারা আমাকে দলে রাখেননি বলে আমি একটুও দুঃখিত নই। এরকম হয়েই থাকে। রিয়াল মাদ্রিদে দীর্ঘদিন খেলার পরেও ইকের ক্যাসিয়াসকে সরে যেতে হয়, রাউলকেও সরিয়ে দেওয়া হয়। তাই আমাকে সরিয়ে দিয়েছে মোহনবাগান, তাতে আমার কোনও দুঃখ নেই।’’ 
গত বার মরশুম চলাকালীন বকেয়া বেতনের জন্য ফুটবলাররা কর্তাদের বিরুদ্ধে বিক্ষোভ দেখিয়েছিলেন। সতীর্থদের বকেয়া বেতনের জন্য কর্তাদের কাছে গিয়ে দরবার করতেন বোয়া। সবাইকে বেতন দেওয়া না-হলে তিনিও বেতন গ্রহণ করবেন না বলে জানিয়ে দিয়েছিলেন কর্তাদের। শুক্রবার বোয়া বললেন,‘‘আমি তো স্বার্থপর নই। তাই সবার পাশে দাঁড়িয়েছিলাম। কর্তাদের কাছে গিয়ে ফুটবলারদের বেতনের জন্য বলতাম। এই সব দেখেই হয়তো কর্তারা আমাকে আর দলে রাখেননি।’’  এদিন ফ্রান্সের গ্রেনোবেলে বোয়ার সঙ্গে যখন যোগা়যোগ করা হয়, তখন ফ্রান্সের স্থানীয় সময় সকাল দশটা। এক বছর গড়িয়ে গেলেও, বোয়া এখনও ক্লাব পাননি। স্থানীয় একটি ক্লাবের সঙ্গে অনুশীলন করছেন নিজেকে ফিট রাখার জন্য। মোহনবাগানের কথা উঠলে অভিমান ঝরে পড়ে তাঁর গলায়। সবুজ-মেরুনকে চ্যাম্পিয়ন করে প্রাপ্য সম্মান না-পাওয়ায় অভিমানী? প্রশ্নটা ছুড়ে দেওয়া হয়েছিল বোয়াকে। দূরভাষের ওপার থেকে কিছু বলতে শোনা যায়নি এই ফুটবলরাকে। মৌনতা কিন্তু অনেক প্রশ্নেরই উত্তর দিয়ে যায়।  
আরও পড়ুন—
মোহনবাগানের নতুন প্রফেসর গ্লেন 
বারাসতের মাঠ নিয়ে ক্লাবকে তোপ সঞ্জয়ের